প্রশ্ন করলে তিনি ফুৎকারে উড়িয়ে দেবেন। কিন্তু দলের অন্দরে জল্পনা এবং চর্চা বলছে— সুব্রত মুখোপাধ্যায়। শীলভদ্রের উপর শাস্তি খাঁড়া ঝুলতে থাকার সুবাদে তিনি নাকি ‘বিপদগ্রস্ত’ বালিগঞ্জ কেন্দ্র থেকে সরে গিয়ে উত্তর ২৪ পরগনার ব্যারাকপুরে দাঁড়ানোর ইচ্ছা প্রকাশ করেছিলেন। তা তো হলই না। উল্টে সিপিএম-কংগ্রেস প্রস্তাবিত আসন সমঝোতার ফলে বালিগঞ্জ আরও ‘বিপন্ন’ হয়ে পড়েছে! কারণ, গত লোকসভা ভোটের হিসাব বলছে, সেখানে বাম-কংগ্রেসের মিলিত ভোট তৃণমূলের চেয়ে অন্তত ১৩ হাজার বেশি ছিল। 
তৃণমূলের অন্দরের জল্পনা এবং লোকসভা ভোটের অঙ্ক আরও বলছে, বালিগঞ্জ ছাড়াও কলকাতা শহর এবং তার লাগোয়া আরও অন্তত ন’টি আসনে ‘বিপন্ন’ শাসক তৃণমূল। তার মধ্যে সুব্রত ছাড়াও রয়েছেন দুই মন্ত্রী— ফিরহাদ হাকিম এবং মণীশ গুপ্ত। বাম-কংগ্রেস জোট হলে অন্তত এই তিনজনের চিন্তার কারণ রয়েছে। 
প্রকাশ্যে জোটকে বিশেষ গুরুত্ব দিচ্ছেন না মমতা বন্দ্যোপাধ্যায়। কিন্তু জোট যে তাঁরও মাথায় রয়েছে, তার প্রমাণ মিলেছে শুক্রবার বিধানসভার অধিবেশনে। রাজ্যপালের ভাষণের উপর বিতর্কে অংশ নিয়ে মমতা বলেছেন, ‘‘কংগ্রেস-সিপিএম জোট করুন! ঘোঁট করুন! আমরা মানুষের জোট করেছি। আপনাদের জামানত বাজেয়াপ্ত হবে। অনৈতিক এই জোটের বিচার মানুষ করবে।’’ তার আগেও একবার বিরোধীদের সমালোচনার জবাবে জোটের প্রসঙ্গ টেনে এনে মুখ্যমন্ত্রী বলেন, ‘‘শুনছি, কংগ্রেস-সিপিএম জোট হচ্ছে। ভেরি গুড! আমি ওয়েলকাম করছি! ওয়েলকাম করছি! ওয়েলকাম করছি! অফিশিয়ালি জোটটা হোক। তারপর যা বলার বলব।’’
ঘটনাচক্রে, গত লোকসভা ভোটে মমতার নিজের কেন্দ্র ভবানীপুরেও বিজেপি’র থেকে ১৭৬ ভোটে পিছিয়েছিল তৃণমূল। কলকাতা পুরভোটে অবশ্য সেই ব্যবধান ঘুচিয়ে ব্যবধান বিস্তর বাড়িয়ে নিয়েছিল শাসকদল। যে কারণে একটা সময়ে শাসকশিবিরে জল্পনা হচ্ছিল, মমতা আদৌ আর ভবানীপুরে দাঁড়াবেন কি না। সাংসদ সুব্রত বক্সিকে ওই কেন্দ্রে দাঁড় করানোর জল্পনাও ছিল। কিন্তু বিরোধী জোটের ফলে সিদ্ধান্ত বদলে ঠিক হয়েছে, বিশেষ কারও কেন্দ্র বদল করা হবে না। এবং মমতা ভবানীপুরেই দাঁড়াবেন। বস্তুত, আজ, শনিবার ভবানীপুর কেন্দ্রে কর্মিসভা করছেন মমতা। ওই সভা হবে মহারাষ্ট্র নিবাসে। 
তবু আলোচনা ছিল। আলোচনা আছে। কারণ, লোকসভা ভোটে বাম-কংগ্রেস ভোটের যোগফলের নিরিখে তৃণমূলের যাঁরা পিছিয়ে ছিলেন, তাঁরা প্রায় সকলেই গত পুরভোটে ঘর ‘গুছিয়ে’ নিলেও বিরোধী শিবির বলছে, কলকাতা এবং বিধাননগরের পুরভোটে ব্যাপক রিগিং করেছিল তৃণমূল। বিধানসভায় কেন্দ্রীয় বাহিনী এবং কেন্দ্রীয় নির্বাচন কমিশনের নজরদারিতে আর তা হবে না। 

সুব্রত মুখোপাধ্যায়। 
লোকসভা ভোটে জোড়াসাঁকো এবং চৌরঙ্গি বিধানসভায় পিছিয়ে ছিল তৃণমূল। জোড়াসাঁকোয় এগিয়ে ছিল বিজেপি। চৌরঙ্গিতে কংগ্রেস। অন্যদিকে, যাদবপুর কেন্দ্রে সিপিএমের চেয়ে পিছিয়ে ছিল শাসকদল। টালিগঞ্জে অরূপ বিশ্বাস দুর্গরক্ষা করতে পারলেও তাঁর বিধানসভা এলাকায় ‘স্বস্তিদায়ক’ ব্যবধান ছিল না। বাম-কংগ্রেসের মিলিত ভোট থেকে ব্যবধান ছিল হাজার পাঁচেকের। যে কারণে বলা হচ্ছে, বিধানসভায় প্রবীণ পঙ্কজ বন্দ্যোপাধ্যায় রাজনৈতিক সন্ন্যাস ছেড়ে এসে জোটের প্রার্থী হয়ে দাঁড়ালে অরূপের ‘উদ্বিগ্ন’ হওয়ার কারণ থাকতে পারে। 
লোকসভা ভোটের জোটের ভোটের নিরিখে মন্ত্রী ফিরহাদের কলকাতা বন্দর বিধানসভা কেন্দ্রে হাজারের কিছু বেশি ভোটে পিছিয়ে ছিল তৃণমূল। যে কারণে শোনা যাচ্ছিল, ফিরহাদও তাঁর কেন্দ্র বদলাতে চান। শেষপর্যন্ত তা-ও অবশ্য হচ্ছে না। যাদবপুরে মন্ত্রী মণীশের বিধানসভা এলাকায় তৃণমূল সিপিএম-কংগ্রেসের মিলিত ভোটের কাছে প্রায় পাঁচ হাজারে পিছিয়ে ছিলেন। 
চৌরঙ্গি বিরোধী ভোট যোগ করলে তৃণমূল পিছিয়ে ছিল ১২ হাজারেরও বেশি ভোটে। যদিও সেই বছরেই চৌরঙ্গির উপনির্বাচনে তৃণমূল প্রার্থী (তথা সুদীপ-জায়া) নয়না বন্দ্যোপাধ্যায় জিতেছিলেন প্রায় ১২ হাজার ভোটে। লোকসভা ভোটের ফলাফলের নিরিখে বাম-কংগ্রেসের মিলিত ভোটের চেয়ে শাসকদল পিছিয়ে ছিল এন্টালিতেও। ব্যবধান ছিল প্রায় তিন হাজার। বিধাননগরে শাসকদল বিজেপি’র কাছে পিছিয়ে ছিল প্রায় সাত হাজার ভোটে। 

মণীষ গুপ্ত। 
তবে লোকসভা ভোটের সব হিসাব শাসক তৃণমূল উল্টে দিয়েছিল গত বছরের পুরভোটে। মুখ্যমন্ত্রীর ভবানীপুর বিধানসভা কেন্দ্রের অন্তর্গত আটটি ওয়ার্ডে বাম-কংগ্রেস এবং বিজেপি’র সঙ্গে তৃণমূলের ব্যবধান প্রায় সমান। দু’পক্ষের থেকেই শাসকদল এগিয়ে প্রায় ২৫ হাজার ভোটে। ফিরহাদের কেন্দ্রের আটটি ওয়ার্ডে বাম-কংগ্রেসের থেকে তৃণমূলের ব্যবধান প্রায় ৩০ হাজারের। সুব্রতের বালিগঞ্জের সাতটি ওয়ার্ডে অবশ্য শাসকদল তেমন ‘পারফরম্যান্স’ দেখাতে পারেনি। বাম-কংগ্রেসের চেয়ে তারা এগিয়ে মাত্রই ১০ হাজার ভোটে। মণীশের যাদবপুরে পুরভোটে বাম-কংগ্রেসের মোট ভোটের থেকে ১০টি ওয়ার্ডে ব্যবধান রাখতে পেরেছে ১৫ হাজারের বেশি ভোটের। অরূপের টালিগঞ্জের ন’টি ওয়ার্ডে বাম-কংগ্রেসের থেকে শাসকদলের ভোটের ব্যবধান ১৪ হাজারের কিছু বেশি।
পুরভোটে এন্টালি, চৌরঙ্গি ও জোড়াসাঁকোতেও যথারীতি ভাল ফল করেছে শাসকদল। সবচেয়ে ভাল ‘পারফরম্যান্স’ এন্টালিতে। সেখানকার পাঁচটি ওয়ার্ডে বাম-কংগ্রেসের থেকে তৃণমূলের ভোটের ব্যবধান প্রায় ৬০ হাজার! চৌরঙ্গির এগারোটি ওয়ার্ডে শাসকদল এগিয়ে ৩২ হাজারেরও বেশি ভোটের ব্যবধানে। জোড়াসাঁকোর ১১ ওয়ার্ডে বিজেপি এবং বাম-কংগ্রেসকে তৃণমূল পিছনে ফেলেছে প্রায় সমানে-সমানে। ব্যবধান ১১ হাজারের কিছু বেশি। বিধাননগরে লোকসভা ভোটের সাত হাজারের ব্যবধান মুছে পুরভোটে শাসকদল বিজেপি’র থেকে এগিয়ে ৫৪ হাজারেরও বেশি ভোটে। বাম-কংগ্রেসের থেকে এগিয়ে প্রায় ৪৩ হাজার ভোটে।

হিরহাদ হাকিম।
 লোকসভা ভোটে কলকাতা পুর এলাকায় ১৭টি বিধানসভা কেন্দ্রের প্রায় প্রতিটিতে গড়ে ৪০ হাজারের কাছাকাছি ভোট পেয়েছিল বিজেপি। রাজ্য-রাজনীতিতে বিজেপি’র সেই রমরমা কার্যত উবেই গিয়েছে। ফলে চিন্তিত শাসকদল। বিজেপি’র ভোটের একটা অংশ যদি বাম-কংগ্রেস জোটে চলে যায়! 
সুব্রত-মণীশ-ফিরহাদের চিন্তা থাকবে না?